Доктар расказала, што расстройстваў сну існуе вельмі многа, у свеце ёсць цэлыя інстытуты, якія займаюцца толькі іх вывучэннем. Мы ж найчасцей сустракаемся з раннімі прабуджэннямі, з немагчымасцю заснуць звечара, з немагчымасцю заснуць пасля начнога прабуджэння, а таксама з парасамніяй – начнымі кашмарамі, снахаджэннем. Як правіла, гэта расстройствы сну неарганічнай прыроды – гэта значыць, што медабследаванні хворага з інсамніяй ніякіх грубых паталагічных працэсаў у арганізме не выяўляюць. Але прырода расстройстваў можа быць і арганічная: напрыклад, інсамнія ўзнікае, калі чалавек перанёс чэрапна-мазгавую траўму – і ў яго пашкоджаны мозг, альбо падчас цяжкага цялеснага захворвання накшталт анкалогіі. Таму і падыходы ў лячэнні розныя.